ENA matanakataka tale na timi ni Suva na i walewale ni qito ka vakayacora vei Nadroga e na macawa sa oti. E vakaraitaka o Inoke Male na dauniveivakatavulici ni timini Viti ni timi ni Suva e sa yacova qo e dua na vakatagedegede vinaka e na dede ni nodratou qito vata tiko mai na cauravou.
Ratou na vakayataka tiko na kila vata ni qito ka ra vakayacora tiko na timi ni Navy, e kaya o Male.
E vakaraitaka o Male ni levu ga na Mataivalu e Wai era qito tiko e na timi ni Suva ka ratou a jabeni ni Escott Shield ka dau valataki tiko e na qito vaka kalavo ni rakavi e Suva.
Na kila vata ga ni qito e na Escott Shield e vakayagataka tiko ya o Suva, e kaya o Male.
Ke vinakata o Naitasiri me na qaqa vei Suva e dodonu me na vakavinakataka ga mai na nona viriviri e na laini, na kena cicivaki cake na polo ka me kua ni lutu kei na nodratou na tataqomaki.
E dodonu me vakavinakataka ga o Naitasiri na nona tataqomaki, na viriviri e na laini ka vaka kina na sakaramu ke vinakata me vakadavori Suva, e kaya o Male.
E kaya o Male ni sa dede na nodratou qito vata tiko mai na i lala cauravou lewe ni mataivalu e wai ka ra sa timi tiko ni Suva qo ka ratou veikilai qitoqito vinaka vakauasivi ni so vei ira na cauravou oqo e ra sa daramaka oti na siqeleti vulavula ni Viti.
E vakaraitaka na i liuliu ni dauniveivakatavulici ni timi ni Viti ko Frank Boivert ni dodonu vei Naitasiri me kua ni vakaraitaka vei Suva na kaukauwa ni qito e vakayacora tiko de na vakarawarawataka na kena vakayacori na cala e na loma ni rara ka na solia talega vakarawarawa vei Suva na i totogi.
E kuria ka kaya o Boivert ni dodonu vei Naitasiri me na vakamuria vakavinaka na qito ka vakarorogo vakalevu e na lawa ni rakavi e na nona qitotaka na qito kei na nona rokova na walewale ni qito kece e cakava o Suva ka qito me vaka e dua na timi e na kena vakayavalata tiko na kaukauwa ni qito e na via cakava o Suva, oya ga na sala e na rawa ni rawati Suva kina o Naitasiri ke vinaka na qaqa mai Lautoka.
E rau sa na sota tiko e na macawa qo na timi ni koroturaga o Suva kei na timi ni yasana vakaturaga o Naitasiri e na kena valataki tiko na bilo cecere ni rakavi tinikalima oya na Farebrother Sullivan Trophy.
Na timi ni Suva e a kaliraka mai vei Nadroga e na macawa sa oti na bilo cecere qo ka sa na bolebole tiko kina e na gauna qo o i ratou na cauravou mai na loma ni delana ka na vakayacori tiko e na rara na Churchill park mai Lautoka e na Vakarauwai qo.
Ia, na timi e rua qo e rau a sota e na sotasota ni Digicel e na yabaki qo ka qaqa kina o Suva vei Naitasiri.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn